**Direcţia Informatică**

**Direcția Publicitate Imobiliară**

**Direcția de Cadastru și Geodezie**

**Aprob,**

**Director General**

**Ildikó RÁKOSI-SEIWARTH**

**REFERAT**

**pentru aprobarea prin ordin al directorului general, a condițiilor de acces la datele și informațiile din sistemul informatic de cadastru și carte funciară**

Având în vedere:

- Prevederile art.3 alin.(6), (61), (63) și (7) și art.50 din Legea cadastrului si publicitatii imobiliare nr.7/1996 republicată, cu modificările și completările ulterioare care prevăd că *pentru îndeplinirea obligaţiilor sale, Agenţia Naţională acordă gratuit acces online la seturile de date administrate de aceasta şi instituţiile sale subordonate, în funcţie de disponibilitatea datelor în format electronic*, precum și faptul că *furnizarea on-line a serviciilor de cadastru şi publicitate imobiliară poate fi pusă la dispoziţia altor persoane fizice şi juridice interesate, conform unor proceduri stabilite prin ordin cu caracter normativ al directorului general al Agenţiei Naţionale*;

- Solicitarea UNNBR, a instituţiilor şi autorităţilor publice cum ar fi primării, consilii județene, precum şi a altor entităţi care îndeplinesc servicii publice;

- Prevederile art. 8 alin.(7) din Ordinului nr.16/2019 privind aprobarea tarifelor pentru serviciile furnizate de Agentia Nationala de Cadastru si Publicitate Imobiliara si unitatile sale subordonate, care stabilește că *autorităţile publice centrale şi locale, instituţiile publice şi instanţele judecătoreşti au acces gratuit la consultarea cărţii funciare existente în sistemul informatic integrat de cadastru şi carte funciară şi a planului cadastral disponibil pe geoportalul Agenţiei Naţionale, conform regulilor specifice de acces, în termenii şi condiţiile de utilizare stabilite de Agenţia Naţională*.

- Faptul că potrivit dispozițiilor art. 1 din Legea nr. 7/1996,scopul sistemului de cadastru și publicitate imobiliară constă în asigurarea publicităţii drepturilor reale imobiliare, precum și furnizarea de date instituţiilor publice ale statului, necesare sistemului de impozitare şi pieţei imobiliare, informațiile din cartea sistemul integrat de cadastru si carte funciara constituind baza pe care se sprijină o serie de procese juridice, administrative sau tehnice, legea prevăzând că pot fi consultate gratuit de către autorităţile publice centrale şi locale în vederea realizării proiectelor de interes naţional;

**Vă rugăm să aprobați, prin ordin, condițiile de acces la datele și informațiile din sistemul informatic de cadastru și carte funciară pentru notarii publici, avocaţii, executorii judecătoreşti, persoanele fizice şi juridice autorizate să efectueze lucrări de cadastru, geodezie, cartografie, experţii judiciari, instituţiilor şi autorităţilor publice, precum şi pentru alte entităţi care îndeplinesc un serviciu public, așa cum stabilesc dispozițiile art. 3 alin.(6) și (7) din Legea cadastrului si publicității imobiliare nr.7/1996.**

Condițiile privind realizarea accesului la datele și informațiile din sistemul informatic de cadastru și carte funciară pentru entitățile prevăzute de art.3 alin. (6) și furnizarea on-line a serviciilor de cadastru şi publicitate imobiliară prevăzute de art. 3 alin. (7) din Legea nr.7/1996, precum și alte acte normative subsecvente vor fi următoarele:

1. Acordarea accesului la sistemul informatic se va face în baza unei solicitări scrise, adresată și înregistrată la ANCPI, al cărei model este anexat prezentului referat, însoțită de următoarele documente:

a) o cerere scrisă a reprezentantului legal al entității, ce face obiectul Anexei 1 la prezentul Ordin, care să ateste faptul că aceasta prestează un serviciu public, cerere ce va putea fi transmisă inclusiv prin poșta electronică la adresele de e-mail publicate pe pagina de web a ANCPI pentru contact, urmând ca ulterior să fie depuse în original la sediu sau să fie înaintate prin serviciul de poștă/curierat;

b) lista persoanelor desemnate pentru care urmează a se acorda drepturile de acces la informațiile gestionate de sistemul informatic, acces care se acordă exclusiv în scopul îndeplinirii sarcinilor și atribuțiilor de serviciu stabilite prin fișa postului potrivit competenței entității în cadrul căreia își desfășoară activitatea și sub condiția deținerii semnăturii electronice bazată pe certificat calificat;

c) datele de contact ale persoanelor desemnate prin cerere scrisă a reprezentantului legal al entității, respectiv nume, prenume, CNP, calitatea deținută în cadrul entității care solicită accesul, adresa de domiciliu, adresa de poștă electronică (e-mail), telefon.

d) setul de date la care au dreptul, prin trimitere la serviciile API prevăzute de Ordinul directorului general nr. 16/2019, cu descrierea scopului, activității reglementată de legislație în cadrul căreia va fi folosit setul de date solicitat.

Cererea de acces poate fi și individuală, caz în care aceasta va cuprinde obiectul, cu menționarea setului de date la care se solicită accesul,detalii privind apartenența la o asociație profesională, precum si angajament confidențialitate și angajament pentru protecția datelor cu caracter personal.

Cererea scrisă, având ca obiect acordarea drepturilor de acces, însoțită de documentele precizate mai sus, vor fi transmise către comisia desemnată prin Ordin al directorului general din care fac parte angajați ai direcțiilor de specialitate, respectiv Direcția Juridică, Direcția de Publicitate Imobiliară și Direcția de Cadastru și Geodezi, ce vor fi abilitați să analizeze îndeplinirea condițiilor necesare acordării avizului favorabil de acces la datele și informațiile din sistemul integrat de cadastru și carte funciară.

Comisia formata din reprezentați ai direcțiilor de specialitate mai sus menționate, va transmite avizul în maxim 3 zile de la data înregistrării cererii, în cazul în care nu sunt impedimente, iar acesta va fi înaintat către Direcția Informatică pentru a configura în consecință conturile de utilizator și pentru a fi comunicate către solicitanți credențialele conturilor create.

Pentru operativitate, cererea scrisă va putea fi transmisă prin poșta electronică la adresele de e-mail publicate pe pagina de web a instituției pentru contact, urmând ca ulterior să fie depuse în original la sediul ANCPI sau să fie înaintate prin serviciul de poștă/curierat.

Accesul la informatiile gestionate de sistemul informatic este permis utilizatorilor, persoane fizice sau juridice cărora li s-a acordat dreptul accesării sistemului informatic, individual sau ca și persoană desemnată de entitățile prevăzute de 3 alin. (6) din Legea cadastrului și a publicității imobiliare nr. 7/1996.

1. Sistemul informatic jurnalizează toate interogările și asociază aceste evenimente utilizatorului care s-a conectat la sistem.
2. Accesul on-line la datele și informațiile din sistemul informatic se realizează prin utilizarea următoarelor criterii de căutare:

a) datele de identificare ale deţinătorilor unui imobil/numele şi/sau codul numeric personal, în cazul persoanelor fizice, denumirea şi/sau sau codul unic de înregistrare în cazul persoanelor juridice;

b) datele de identificare ale imobilului, constând în număr cadastral/topografic, numărul de carte funciară,

c) adresa administrativă.

Utilizatorii sistemului informatic cărora le-a fost acordat dreptul de acces în baza Ordinului directorului general vor fi informați de către ANCPI cu privire la modalitatea practică prin care se realizează accesul, precum și cu privire la orice modificări sau revizuiri ale acesteia, adoptate la nivelul instituției, iar ANCPI poate asigura, la cerere si în situații justificate, instruirea persoanelor desemnate în ceea ce privește modul de înțelegere a datelor și informațiilor din sistemul informatic de cadastru și carte funciară.

Prelucrările de date cu caracter personal, efectuate potrivit scopului menționat mai sus se vor face cu respectarea dispoziţiilor Regulamentului nr. 679/2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE, cu modificările şi completările ulterioare.

Persoanele fizice şi juridice care îndeplinesc un serviciu public, autoritățile/instituțiile publice, respectiv persoanelor desemnate din cadrul acestora, cărora le-a fost acordat dreptul de acces on-line la sistemul informatic al ANCPI, le revine obligația de a nu furniza unei terțe persoane fizice sau juridice, instituție sau autoritate publică, datele colectate, în lipsa acordului explicit și formal al deținătorului acestora.

Dreptul de acces la sistemul informatic al ANCPI este nominal, fiind destinat exclusiv persoanelor desemnate prin actul entității în cadrul căreia au calitatea de angajat, se desfășoară în condiții de confidențialitate, pentru îndeplinirea atribuțiilor acestora, ca urmare a unor dispoziții sau solicitări explicite.

Răspunderea privind legalitatea solicitării, deciziei sau dispoziției în baza căreia se realizează accesul la sistemul informatic și se colectează datele revine exclusiv utilizatorului.

**În considerarea celor mai sus menționate, vă rugăm să aprobați, condiţiile****de acces la datele și informațiile din sistemul informatic de cadastru și carte funciară, conform proiectului de ordin anexat.**

Având în vedere dispozițiile art. 7 alin. (13) din Legea nr. 52/2002 privind transparenta decizională in administrația publică, republicată, cu modificările și completările ulterioare, care prevăd că: *(…), în cazul reglementării unei situații urgente sau a uneia care, din cauza circumstanţelor sale excepţionale, impune adoptarea de soluţii imediate, în vederea evitării unei grave atingeri aduse interesului public, proiectele de acte normative* ***se supun adoptării şi anterior expirării termenului prevăzut de respectivul alinea****t,”,* vă rugăm să aprobați adoptarea prezentului act normativ în procedură de urgență.

Condiția adoptării în procedură de urgență a prezentului act normativ este îndeplinită întrucât acesta răspunde unor situații excepționale, justificate de împrejurări obiective, respectiv obligativității de a pune în aplicare de urgență normele de la art. 3 alin. (6) din Legea nr. 7/1996, care prevăd „*acordarea gratuit a accesului online la seturile de date administrate (…)*, *entităților care îndeplinesc servicii publice în scopul îndeplinirii atribuţiilor acestora, în condiţiile stabilite prin ordin al directorului general al Agenţiei Naţionale”,* în vederea evitării unei grave atingeri aduse interesului public, respectiv asigurării accesului efectiv la informațiile mai sus menționate.